MIT IS TUD A HOGYISHÍVJÁK? A mainapság diszkoszként emlegetett vasból készült sütőalkalmatosságot Erdei Ferenc a "népi ínyesmesterség"-ről szóló munkájában még számtalan tájnevét helyettesítendő  egyszerűen "tok"-nak nevezte, s mint az erdei és mezei munkások hagyományos pároló edényét említette. Egykori népszerűségét annak köszönhette, hogy amíg az emberek végezték a dolgukat, a parázsba temetett sütőben magától elkészült, s nagyon puhára párolódott az ételük. A diszkosz  zsanérral kapcsolódó és zárral szorosan összefogott  két fémhéja között lényegében minden húsos-zöldséges étel elkészíthető, aminek nem a hosszú lé a lényege.